

**Előterjesztés az egri elkerülő út nyomvonalának társadalmi egyeztetéséért és a lakossággal való kapcsolattartásért felelős önkormányzati tanácsnok beszámolójáról**

Tisztelt Közgyűlés, tisztelt egriek!

Tavaly szeptemberben nevezett ki a közgyűlés az egri elkerülő társadalmasításáért felelős önkormányzati biztosának. Mint arról már tavaly is beszámoltam először bejártam a tervezett nyomvonalakat, hogy ne csak térképen lássam megrajzolva, hanem élőben is lássam.

Nagyon tanulságos volt ez a túra, mert így sokkal jobban lehetett érzékelni, hogy miért vannak felháborodva az Eger keleti oldalán lakók a belső nyomvonal miatt. Elmentünk a nyugati és a felnémeti szakaszokat is megnézni. Erről egy videósorozat is készült.

November 18.án Budapesten jártam a NIF Zrt-nél, ahol megismertük az új nyomvonalterveket.

Az új belső nyomvonal számos helyen megváltozott, a Kistályai úton egy hatalmas felüljáró épülne a Sas úti csomópont környékére. A tervekben a Kistályai út a Kőlyuk úti kereszteződés és a felüljáró közötti részen ki lenne szélesítve, 2 x 2 sávos lenne. A nagykőporosnál lakóházat érintene, s módosított útvonalon átmenne a régi öntödének a trafóházán. Az Újsor utcai lakóházakhoz is jóval közelebb menne az új nyomvonalterv. Pozitívumként el kell mondani azt is, hogy a Rozália temetőtől sikerült távolabb vinni a nyomvonaltervet. Az is pozitívuma az új nyomvonalnak, hogy a Leányka út is be lenne kötve. A nyomvonal terv távolabb került az Íj utcától is.

Az Íj utca utáni részen egy a NIF által “hibrid” vonalvezetésként átkötésre került a belső nyomvonal a külsőbe, ám a belső nyomvonal nem szűnt meg, hanem az is egy alternatíva maradt.

Szintén örömteli változás a belső nyomvonaltervnél, hogy nem a Cifrakapu úti “kockaházak” között kötik be a leendő elkerülőt a Cifrakapu utcába, hanem a NIVÁK épület mögötti részen.

Sajnálatos módon a keleti külső elkerülő gyakorlatilag semmit nem változott, csak nagyon kevés helyen.

A felnémeti rész egyelőre teljes újratervezés alatt, mert natura 2000-es természetvédelmi területet érint, és a környezetvédelmi hatóság nem adta meg az előzetes engedélyt ahhoz, hogy azon keresztül menjen.

Azóta már láttam nem hivatalos terveket a felnémeti szakaszról, de még várom a NIF Zrt jogutódja, az ÉBM hivatalos terveit.

A nyugati belső és külső nyomvonal is változott. A külső nyomvonal elkerüli az újonnan épülő lakóparkot, még a nyugati belső közelebb megy el a már megépült Rácligeti lakóparkhoz.

Még novemberben lett megszervezve egy lakossági fórum, ami elég parázs hangulatú volt, nagyon sokan tiltakoztak a belső nyomvonal ellen.

A novemberi közgyűlésre elkészítettem egy előterjesztést, amiben kértem a közgyűlést, hogy a külső nyomvonal mellett tegye le a voksát. Az előterjesztés a közgyűlés többsége támogatta.

Mivel decemberben nem történt meg a NIF Zrt által beharangozott tervzsűri, ezért januárban számos levéllel fordultam a ÉBMhez, amiben szerettem volna információhoz jutni. Sajnos semmi választ nem kaptam.

A jegyző úr január 18.ai levele után számtalan megbeszélésen vettem részt több civil társaság vezetőjével és tagjaival.

Az Egri Kertvárosért Civil Társaság elnöke népszavazást indított az elkerülő út miatt, látván, hogy mind a polgármester, mind Pajtók Gábor a belső elkerülő utat preferálja és próbál politikai nyomást gyakorolni a tervzsűri tagjaira.

Kérem a beszámolóm elfogadását

Eger, 2023 január 23

Keresztes Zoltán

tanácsnok

**Határozati javaslat**

Eger Megyei Jogú Város Önkormányzatának Közgyűlése elfogadja az egri elkerülő út nyomvonalának társadalmi egyeztetéséért és a lakossággal való kapcsolattartásért felelős önkormányzati tanácsnok beszámolóját.

Felelős: Keresztes Zoltán tanácsnok

Végrehajtási határidő: azonnal